FI
3.7.2023
Euroopan unionin virallinen lehti
C 235/69
Kanne 16.5.2023 – Symrise v. komissio (Asia T-263/23) (2023/C 235/82) Oikeudenkäyntikieli: englanti Asianosaiset Kantaja: Symrise AG (Holzminden, Saksa) (edustajat: asianajajat T. Kuhn, M. Rust, T.-M. Wienke, L. Bär ja J. Jourdan) Vastaaja: Euroopan komissio
Vaatimukset Kantaja vaatii unionin yleistä tuomioistuinta — kumoamaan 10.2.2023 annetun komission päätöksen C(2023) 1103 final määrätä Symrise AG:ta ja kaikkia sen suoraan tai välillisesti hallinnoimia tytäryhtiöitä koskeva neuvoston asetuksen (EY) N:o 1/2003 (1) 20 artiklan 4 kohdan mukainen tarkastus (AT.40826 – Rose) — velvoittamaan komission korvaamaan kaikki oikeudenkäyntikulut.
Oikeudelliset perusteet ja pääasialliset perustelut Kanteensa tueksi kantaja vetoaa kahteen kanneperusteeseen.
1) Ensimmäinen kanneperuste, joka perustuu kantajan yksityisten tilojen ja yksityisyyden loukkaamattomuutta koskevien perusoikeuksien, sellaisina kuin ne ovat vahvistettuna perusoikeuskirjan 7 artiklassa, loukkaamiseen.
Kantajan mukaan päätös, jossa määrätään kantajan tiloissa tapahtuvasta tarkastuksesta, (i) on mielivaltainen, koska komissiolla ei ollut riittäviä viitteitä, joiden perusteella olisi ollut perusteltu syy epäillä, että kantaja osallistui kilpailulain rikkomiseen ja (ii) merkitsee suhteetonta puuttumista sen yksityisten tilojen ja yksityisyyden loukkaamattomuutta koskeviin perus­ oikeuksiin, koska sitä ei ole rajattu ajallisesti.
2) Toinen kanneperuste, joka perustuu asetuksen (EY) N:o 1/2003 20 artiklan 4 kohdan rikkomiseen ja SEUT 296 artiklan 2 kohdassa asetetun komission perusteluvelvollisuuden laiminlyöntiin.
Kantaja väittää, että päätöksellä rikotaan komission velvollisuutta täsmentää selvästi ja täsmällisesti tarkastuksen kohde asetuksen (EY) N:o 1/2003 20 artiklan 4 kohdan ja komissiolla olevan päätösten selvää perustelemista koskevan velvollisuuden vastaisesti.
Tarkemmin ottaen päätöksen sanamuoto oli sellainen, että kantaja ei voinut sen perusteella ymmärtää tarkastuksen alaa ja näin ollen käyttää puolustautumisoikeuksiaan.
(1)
Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL 2003, L 1, s. 1).
Kanne 11.5.2023 – VDK v. komissio (Asia T-265/23) (2023/C 235/83) Oikeudenkäyntikieli: saksa Asianosaiset Kantaja: Verband der Deutschen Kutter- und Küstenfischer e.V. (VDK) (Hampuri, Saksa) (edustaja: asianajaja Rechtsanwalt M. Waller) Vastaaja: Euroopan komissio